Han har arbejdet på det i 23 år.

Alligevel kunne Steen Fredsøe Sørensen fra Fyens Motor Sport næsten ikke tro det, da han fik nyheden om at et stort flertal i By og Kulturudvalget tirsdag besluttede at sige ja til at etablere et nyt anlæg i Kærby Mose i den østlige del af kommunen.

- Jeg er lykkelig. Det har været en ørkenvandring gennem 23 år, så det er en meget afgørende dag i dag. Og jeg er rigtig glad for at at man sagde ja til hovedforslaget, siger Steen Fredsøe Sørensen.

Et mindretal bestående af SF og Enhedslisten stemte for et alternativt forslag, hvor støjvoldene skulle gøres højere og hvor brugen af banen skulle begrænses. Begge partier var dog enige med de andre ia t sige ja til et anlæg. I forbindelse med mødet var der også inviteret en ekspert ind, der kunne forklare forskellen på de forskellige forslag.

- Det var meget lidt. En til to decibels forskel mellem hovedforslaget og det alternative. Alternativet ville kræbe at man byggede en større støjvold, og det villle gå voldsomt ud over banen, som Anders W. Berthelsen (S) forklarer. Han stemte for, sammen med Venstre, Konservative og DF.

En højere støjvold ville have taget op mod 25 meter af baneanlægget, der både skal bruges til motocross og gokart.

- Det ville have gjort det sværere for os, fordi hovedforslaget på en række punkter var det der giver bedst mening i forhold til at anlægge og bruge anlægget, som Steen Fredsøe Sørensen siger.

Også rådmand Jane Jegind (V) glæder sig over, at en årtier lang sag nu er på vej mod sin afslutning.

- Det har været en meget lang proces, men nu håber jeg at folkene bag motorsportsanlægget får skabt et godt naboskab med beboerne i området og så glæder jeg mig over, at de unge i Odense nu igen får en mulighed for at dyrke motorsport, siger Jane Jegind.

Ud over at sige ja til anlæggelsen af banen, sagde udvalget også ja til at foretage det mageskifte, som skal give Fyens Motor Sport grunden ved Kærby Mose i bytte for deres nuværende grund på Højbjergvej, hvor man tidligere havde Højbjergbanen.

Formelt skal byrådet nikke ja på et byrådsmøde den 25, januar og tilbage står så en klagefrist på miljøgodkendelsen på fire uger, hvor modstanderne af anlægget har varslet at de vil klage igen. Hvis den klage ikke fører til noget, så kan Fyens Motor Sport begynde at anlægge den bane, de har ønsket sig i mere end 20 år.